இம்மூன்று கதைகளை கூறியதன் காரணம் இது தான் நாவலின் மையக்கதையும் கூட. மகனுக்கு எதுவும் ஆகக்கூடாது என்னும் நல்லெண்ணத்தில் வேறொருவரிடத்தில் தத்துக் கொடுக்கிறார்கள். அவனின் பயணமோ நரகல்களினூடாக நம்பிக்கைகளின் மத்தியில் பயணிப்பதாக அமைகிறது. மனிதர்களின் குட்டையான இவ்வுலகத்தில் அவனும் மனிதனாகவே பிறந்திருக்கிறான். அவன் மேல் பூசப்பட்ட வண்ணம் யூதன் என்னும் அடையாளம். அதற்கேற்ற அங்க அடையாளங்களும் இருக்கிறது. எங்கு சென்றாலும் யூதனாக கண்டறியப்படுகிறான். யூதனை ஒரு ஊரில் மறைத்து வைத்திருந்தால் அந்த ஊருக்கே நாஜிப்படைகளால் ஆபத்து என்பதையறிந்து எல்லோரும் பயப்படுகிறார்கள். அவனையே தீவினைகளின் குறியீடாக நினைக்கிறார்கள். அச்சம் கொண்டு விலகுகிறார்கள்.